Għeżież,

Inizjamed se tkun qed torganizza konferenza stampa nhar il-31 ta’ Lulju sabiex matulha tħabbar l-erbatax-il edizzjoni tal-Festival Mediterranju tal-Letteratura. Il-konferenza se tkun marbuta mal-attività *Film Poeżija*, u se tittella’ f’The Cinema Bar by City Lights ġewwa l-Belt Valletta u tibda fit-8:00pm.

Il-Festival Mediterranju tal-Letteratura ta’ Malta organizzat minn Inizjamed se jkun twil ġimgħa sħiħa, bl-attivitajiet jibdew minn nhar il-Ħadd, 18 ta’ Awwissu u jikkonkludi bi tlett iljieli fil-Forti Sant’Iermu bejn il-Ħamis, 22 u s-Sibt, 24 ta’ Awwissu. L-attivitajiet jinkludu diskussjonijiet u Palk Ħieles. Il-Festival se jilqa’ 12-il awtur, Rasha Abbas (Sirja/Ġermanja), Astrid Alben (Renju Unit), Rena Balzan (Malta), Antoine Cassar (Malta), Yolanda Castaño (Galizja), Sampurna Chattarji (Indja), Elizabeth Grech (Malta), Eric Ngalle Charles (Kamerun/Wales), Yolanda Pantin (Venezwela), Davide Rondoni (Italja), Habib Tengour (Alġerija/Franza) u Loranne Vella (Malta).

Matul il-jiem tal-Festival, se jittella’ workshop tat-traduzzjoni li se jitmexxa minn Nadia Mifsud. It-traduzzjonijiet u x-xogħlijiet oriġinali se jinqasmu mal-pubbliku matul l-Iljieli tal-Forti. Dan il-Festival qed jittella’ bl-appoġġ sħiħ tal-Kunsill Malti għall-Arti bħala parti minn ftehim ta’ tliet snin magħruf bħala l-Cultural Partnership Agreement. Il-Festival qed jittella’ wkoll bl-għajnuna ta’ Literature Across Frontiers, Heritage Malta, u l-Għaqda tal-Malti – Università. Dan il-Festival ingħata rikoxximent internazzjonali permezz tat-timbru tal-EFFE Europe for Festivals, Festivals for Europe.

Napprezzaw jekk tibagħtu konferma tal-attendenza tagħkom.

Grazzi ferm.