****

**IL-FESTIVAL MEDITERRANJU TAL-LETTERATURA TA’ MALTA**

*għall-mezzi tax-xandir*

L-erbatax-il edizzjoni tal-Festival Mediterranju tal-Letteratura ta’ Malta organizzat minn Inizjamed se tkun twila ġimgħa sħiħa, bl-attivitajiet jibdew minn nhar il-Ħadd, 18 ta’ Awissu u jikkonkludi bi tlett iljieli fil-Forti Sant’Iermu bejn il-Ħamis, 22 u s-Sibt, 24 ta’ Awwissu fit-8pm.

Għall-Festival se jkunu preżenti tnax-il awtur minn disa’ pajjiżi. Minbarra l-qari ta’ novelli u poeżiji, waqt il-Festival se jkun hemm diskussjonijiet, mużika, kotba għall-bejgħ, films tal-poeżija Maltin u barranin, l-illegar artiġjanali tal-kotba minn Kotba Calleja, u xorb u ikel magħmul mill-CORE GREEN Organic & Fair Trade.

L-awturi mistiedna għall-edizzjoni ta’ dan il-Festival huma Rasha Abbas (Sirja/Ġermanja), Astrid Alben (Renju Unit), Rena Balzan (Malta), Antoine Cassar (Malta), Yolanda Castaño (Galizja), Sampurna Chattarji (Indja), Elizabeth Grech (Malta), Eric Ngalle Charles (Kamerun/Wales), Yolanda Pantin (Venezwela), Davide Rondoni (Italja), Habib Tengour (Alġerija/Franza) u Loranne Vella (Malta).

Id-dħul għall-attivitajiet kollha huwa b’xejn u kulħadd jista’ jattendi. Xi kitbiet jistgħu jkunu maħsuba għal udjenza matura. Il-qari se jkun l-aktar bil-Malti u bl-Ingliż, imma jinqraw ukoll xi xogħlijiet qosra bil-lingwa oriġinali li nkitbu.

L-awturi mistiedna se jkunu Malta matul il-ġimgħa sħiħa sabiex ikunu parti mill-workshop tat-traduzzjoni immexxi minn Nadia Mifsud. Huma se jittraduċu xogħol xulxin, u jaqraw uħud minn dawn it-traduzzjonijiet matul il-Festival.

Bħala parti mill-Festival se jittellgħu żewġ diskussjonijiet. L-ewwel waħda se tiftaħ il-Festival, nhar il-Ħadd, 18 ta’ Awwissu f’The Undercroft, il-Belt, bit-titlu *Is Universality a Myth? The Case for Literature*. It-tieni waħda se titratta s-suġġett tal-letteratura u l-istatus quo. It-titlu tagħha huwa *(Not) Maintaining the Status Quo* u se tittella’ f’Valletta Contemporary, il-Belt. Fiż-żewġ diskussjonijiet, l-awturi mistiedna se jkunu fuq il-panel. Se jkun hemm ukoll ħin għal mistoqsijiet mill-udjenza.

Nhar l-Erbgħa, 21 ta’ Awwissu se jittella’ Palk Ħieles, għal darb’oħra f’Valletta Contemporary. Il-publiku huwa mistieden biex jipparteċipa u jaqsam ix-xogħol tiegħu mal-udjenza u l-awturi mistiedna. Se tkun ukoll opportunita għall-pubbliku sabiex jiltaqa’ mal-awturi mistiedna.

Il-Festival se jikkonkludi bi tlett iljiei fil-Forti Sant’Iermu. F’kull lejla se jaqraw ix-xogħlijiet tagħhom erba’ awturi, flimkien ma’ traduzzjonijiet tagħhom li ħadmu fuqhom matul il-workshop. F’kull lejla se jkun hemm ukoll intervista ma’ wieħed mill-awturi.

Nhar il-Ġimgħa, 23 ta’ Awwissu, *More or Less Theatre* se jorganizzaw attività għat-tfal, li fiha se ssir sessjoni ta’ rakkontar ta’ stejjer.

Se jintwera għall-ewwel darba il-film tal-poeżija. tall-grupp ‘Cine Laurea’ li qed jaħdem fuq film tal-poeżija marbut mal-poeżija “Natura Morta” ta’ Joe Friggieri. Dan il-grupp intgħażel wara sejħa għall-proposti.

Se jkun hemm element mużikali waqt kull lejla bis-sehem tal-band Tact matul l-ewwel żewġ iljieli fil-Forti u l-band Djun fl-aħħar lejla.

Fit-2 ta’ Awwissu, se tittella’ wkoll attività mal-poetessa Maria Grech Ganado fir-Residenza San Vinċenz de Paule. Eric Ngalle Charles se jaqsam ukoll il-poeżija tiegħu flimkien ma’ illustrazzjonijiet ta’ Matt Stroud fi skejjel tas-sajf differenti.

Inizjamed qed ittella’ dan il-Festival bl-appoġġ tal-Kunsill Malti għall-Arti u l-Cultural Agreement Partnership. Il-Festival qed jikkollabora wkoll ma’ Literature Across Frontiers, Creative Europe u l-Għaqda tal-Malti – Università. Dan il-Festival ingħata rikonoxximent internazzjonali permezz tat-timbru tal-EFFE Europe for Festivals, Festivals for Europe, u qed jissieħeb ukoll fil-proġett Ir-Rotta tal-Feniċi tal-Kunsill tal-Ewropa permezz tal-proġett COSME tal-UE TRAMES.

Il-logo tal-Festival u l-materjal promozzjonali l-ieħor iddisinjah l-artist Pierre Portelli.

Hemm aktar tagħrif dwar il-festival fuq il-paġna tal-Facebook ta’ Inizjamed (www.facebook.com/inizjamed), l-attività “Malta Mediterranean Literature Festival 2019” fuq Facebook, u fuq is-sit inizjamed.org.